  Майя Бывальцева Кӧснуналэ, 27-тӥ толшоре, Ижкарын Удмуртиысь иворъёсты вӧлмытӥсь ёзэсъёслэн котырес ӝӧк сьӧрын кенешонзы ортчиз. Журналистъёс но ӧтем ӧнерчиос вераськизы, кызьы ӟечгес ужано вуоно вакытысь лыдӟись понна. Ужрад Россиысь прессалэсь нуналзэ но «Удмуртская правда» газетлы 100 ар тырмонэз пусъён улсын радъяськиз. Ялэм ужпумъя бадӟым ивортонъёс лэсьтӥзы тодмо социологъёс: Нижний Новгородысь «Экспертный центр «Мера» огазеяськонлэн кивалтӥсез Сергей Борисов но Удмурт кун университетысь дышетӥсь, Ижкарысь Мер палаталэн ёзчиез Дмитрий Шевкунов. Серегй Борисовлэн верамезъя, ялан вошъяськись дуннеын вань со, марлы кулэяськон ноку уз ышы: адямиослэн тунсыко, пайдае но оскымон иворъёсты тодыны мылкыдзы. Югдытон уж нуись газетъёс кулэлыксэс ноку уз ыштэ, шуиз со. Дмитрий Шевкунов 2000-тӥ аръёсы вордскем лыдӟисьёс сярысь вераськиз. Кызьы возьмато эскеронъёс, егитъёс газетъёсты туж ик кулэ уг каро. Пинал лыдӟисьёслэн куронъёссылы тупан понна газетъёс воштӥськыны кулэ. Удмуртиысь печатной изданиос сое ӟеч валало: ваньмыз сямен соос туннэ дунневыл вотэсэ потэмын, нош «Удмурт дуннелэн» «Дарт» ватсэтэз нырысетӥез элькунысь газетъёс пӧлын ватсам дуннеен (дополненная реальность) потӥз. Удмуртиысь Журналистъёслэн огазеяськонэнызы кема аръёс ӵоже кивалтэм Людмила Прокошева пусйиз, лыдӟисьёс газетлы кулэяськонэз медаз ыштэ шуыса, отын аналитикая тросгес материалъёс луыны кулэ, угось вакчияк иворъёсты туннэ ӝоггес тодыны луэ интернет, телевидение но радио пыр. Удмуртиысь печатья но калыке ивортодэт вӧлмытонъя агентстволэн кивалтӥсез Александр Воронцов журналистъёсты Россиысь печатья нуналэн ӟечкылаз но пусйиз: зэмлыко луон — вань журналистъёслэн мереткылзы (девиз) луыны кулэ. Кенешез йылпумъяса, иворъёсты вӧлмытон удысын ужасьёсты но журналистъёсты пӧртэм данъетъёсын пусйизы. Удмурт журналистъёс Владимир Михайлов, Александр Бикузин но Мария Векшина Эрик Батуев нимо йӧскалык премиез басьтӥзы. Тегъёс: Мерлык Ижкар СМИ Удмуртия  